**PREDKLADACIA SPRÁVA**

 Materiál je predkladaný na základe úlohy B.22 uznesenia vlády Slovenskej republiky (ďalej len „SR“) č. 160 z 2. marca 2011.

 Vláda SR (ďalej len „vláda“) prijala Národný program reforiem (ďalej len „NPR“) SR, ktorý bude realizovaný počas volebného obdobia do polovice roka 2014 a ktorý prináša súbor opatrení nevyhnutných pre posilnenie oživenia hospodárstva. Jednou zo štrukturálnych priorít NPR SR je podnikateľské prostredie, ktorého súčasný stav je negatívne hodnotený, v ktorom  prevláda nadbytočná byrokracia, na elimináciu ktorej je zároveň potrebné sa zamerať.

 Funkčná elektronická verejná správa umožní podnikateľom a ostatným osobám prístup k informáciám a službám, pričom najvýraznejším prínosom je zníženie administratívnej záťaže jednotlivcov a podnikateľov pri komunikácii s verejnou správou a zvyšovaním jej transparentnosti.

 Na základe predmetného uznesenia vlády rezort geodézie, kartografie a katastra vykonal potrebnú analýzu v  súčasného právneho prostredia, keď práva k nehnuteľnostiam sa vpisujú do listov vlastníctva (ďalej len „LV“) a do súboru popisných informácií katastra nehnuteľností (ďalej len „SPI KN“) a súboru grafických informácií katastra nehnuteľností (ďalej len „SGI KN“) ; tým sa stávajú hodnovernými, prípadne aj záväznými údajmi katastra nehnuteľností. Dôležitým ustanovením je, že práva k tej istej nehnuteľnosti sa zapisujú v poradí, v akom sa správe katastra doručili zmluvy, verejné listiny a iné listiny o vzniku, zmene a zániku práva k nehnuteľnosti na zápis do katastra.

 Rezort geodézie, kartografie a katastra postupne realizuje úlohu, ktorá vyplýva z rastúcich požiadaviek verejnosti budovanie moderného katastra na Slovensku, ktorý je schopný poskytovať služby rýchlo a kvalitne.

 Od 1. septembra 2009 je účinná novela katastrálneho zákona č. 304/2009 Z. z., ktorou sa mení a dopĺňa zákon č. 323/1992 Zb. o notároch a notárskej činnosti. Predmetnou novelou katastrálneho zákona sa okrem zjednodušenia katastrálneho konania vo veciach notárskych zápisníc a autorizovaných zmlúv o prevode nehnuteľnosti, upravili niektoré ustanovenia tak, aby sa katastrálne konanie mohlo vykonať aj elektronicky. Zredukovali sa prílohy k návrhu na vklad, počet vyhotovení zmlúv je zredukovaný na nevyhnutné dve, čo je prínosom z hľadiska šetrenia nákladov. Ďalej bola vypustená povinnosť právnických osôb predkladať výpis z obchodného registra. Údaje o právnickej osobe si správny orgán overí z elektronicky dostupného obchodného registra. Novela katastrálneho zákona umožňuje prostredníctvom elektronických služieb podať oznámenie o zamýšľanom vklade, ktoré má v súčasnosti výhodu zníženia správneho poplatku a po vybudovaní nového elektronického systému katastra nehnuteľností dôjde aj k úspore práce na samotných správach katastra.

 Cieľom analýzy je navrhnúť ďalšie urýchľovanie procesu registrácie majetku, zefektívnenie výkonu a zníženie nákladov na fungovanie verejnej správy a taktiež zníženie administratívnej zaťaženosti verejnosti pri komunikácii s verejnou správou. Okrem už uvedených a realizovaných opatrení, ďalšia významná forma spružnenia registrácie majetku je pripravovaná ukončením a implementovaním výsledkov Národného projektu „Elektronické služby katastra“(ďalej „ESKN“), ktorý má trvať do septembra 2012. Do ukončenia ESKN rezort geodézie, kartografie a katastra zhodnotil všetky súčasné možnosti a k urýchleniu procesu registrácie majetku navrhuje skrátenie lehoty na vykonanie zápisu výmazu záložného práva zo 60 na 30 dní.

 Materiál bol predmetom predbežného pripomienkového konania. K  Doložke vybraných vplyvov pripomienky vznesené neboli. Materiál nemá vplyv na rozpočet verejnej správy a životné prostredie. Pozitívne vplýva na podnikateľské prostredie a informatizáciu spoločnosti.